Удхаараа мэдүүлэл соохи үгэнүүдэй хоорондохи элдэб харилсаа тэмдэглэжэ, түхэлөөрөө хабаатай үгынгөө хойто тээ табигдан хэрэглэгдэдэг [туһалагша хэлэлгын хубиие](https://buryadxelen.com/backend/web/assets/319430f9/gramtoli/gramtoli.htm%22%20%5Cl%20%22W97%22%20%5Ct%20%22_blank) **дахуул үгэ** гэнэ.

Жэшээнь: *соо, дээрэ, урда, һүүлдэ, шэнги, хүрэтэр, тула, үлүү* г.м.

**Анхан болон гараһан дахуул үгэнүүд**

Ондоо үгэһөө гараагүй дахуул үгэнүүдые **анхан** гэдэг: *соо, доро, урда, шэнги, мэтэ, адли, үлүү, тула*г.м.

Бусад хэлэлгын хубиин үгэнүүдһээ залгабариин хүсөөр бии болоһон дахуул үгэнүүдые **гараһан** гэнэ: *урдуур, хойгуур, дээгүүр, наагуур, холуур, һүүлдэ, хүрэтэр, туласа, урагшаа* г.м.

Һүүлэй үедэ дайбар үгэ дахуул үгэ хоёрые тодо илгардаг болохын тула, зарим дахуул үгэнүүдые богонёор бэшэдэг болонхой: *соо, руу, дор, дээр, саан, хойн*г.м. Жэшээнь:

Тайгын гэшхээгдээгүй газар **дээр**

Тансаг тайжа һууһан гэхэ (Н. Дамдинов).

Хүхы шубуунай донгодоон **дор**,

Хүлэг мориной турьяан **дор**

Хүгтэй һайханаар угтажа,

Хүхэ ехэ замби **дээр**

Хүбүүн ябахым юрөөбэл (Д. Дамбаев).

Шагаан харан ерээдүй **руу**

Сагаа һанан дэгжэнэб (Д. Дамбаев).

**Практическа хүдэлмэринүүд**

1. **Анхан ба гараһан дахуул үгэнүүдые илгаруулагты.**

1) шэнги  **а) анхан**

 б) гараһан

2) соо  **а) анхан**

 б) гараһан

3) хүрэтэр а) анхан

 **б) гараһан**

4) орондо а) анхан

 **б) гараһан**

5) руу  **а) анхан**

 б) гараһан

2. **Гараһан дахуул үгэтэй мэдүүлэлнүүдые заагты.**

 1) Һайнаар һурахын тула үдэр бүри номоо үзэхэ хэрэгтэй.

 2) Орожо байһан наранай толон үүлэнэй **саагуур** шурган хоргодоно.

 3) Согто абга тэрэниие асаржа, машина руу түлхибэ.

3. **Ямар хэлэлгын хубиһаа гараһан дахуул үгэнүүд бэ?**

1) хүрэтэр а) юумэнэй нэрэ

 б) дайбар үгэ

 **в) үйлэ үгэ**

2) орондо  **а) юумэнэй нэрэ**

 б) дайбар үгэ

 в) үйлэ үгэ

3) урдуур а) юумэнэй нэрэ

 **б) дайбар үгэ**

 в) үйлэ үгэ

4) туласа а) юумэнэй нэрэ

 **б) дайбар үгэ**

 в) үйлэ үгэ

4. **Үгүүлэл уншаад, дахуул үгэнүүдые ологты. Дахуул үгэнүүд ямар үгэнүүдэй хоорондохи харилсаа харуулнаб?**

 Зунай тэн. Агаар бүгшэм халуун. Хүхын донгодохо үсөөрнэ. Ойн шубуухайнууд аалиханаар дуулалдана. Таряалан соогуур бүднэнүүд бүбэнэлдэнэ, үбһэ ногоон соогуур таршаанууд һүрэлдэнэ. Сэсэгтэ нугын үбһэ ногоон бэеэ хүсөө, эдеэшээ. Һаядаа үбһэ сабшалга эхилхэнь.

 Үглөөгүүр эртэ, шүүдэрэй үшөө хатаагүйдэ гар хажуураар үбһэ сабшахада ямар урматай, даасатайшье байдаг гээшэб! Хажуурнуудаа хурсадхахань, үбһэ хяргахань үглөөнэй тунгалаг һонор агаарта холоһоо сууряатана.

 Тииһээр жэмэс түүлгын үе эхилхэ. Тиихэдэнь үглөөнһөө үдэшэ болотор ой соо хүнүүдэй дуугаралсаха, бэе бэедээ оогололдохо абяан таһардаггүй. Тон түрүүн гүлзөөргэнэ болодог. Гүлзөөргэнэ хуһан модоной хажуугаар, үмхиржэ унаһан модоной доогуур элбэгээр ургадаг. Нуга дээгүүр сэл хүхэхэн нэрһэн, амтатайхан улаагана, үхэр нюдэн олоор харагдана. Хада өөдэ хүри улаахан гашуу татаһан алирһан ургана.